Document ID: 32011R0286
Publication Date: 2011-03-10

Title and Content:
KOMISIJAS REGULA (ES) Nr. 286/2011
(2011. gada 10. marts)
par grozījumiem, pielāgojot zinātnes un tehnikas attīstībai Eiropas Parlamenta un Padomes Regulu (EK) Nr. 1272/2008 par vielu un maisījumu klasificēšanu, marķēšanu un iepakošanu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (1), un jo īpaši tās 53. pantu,
tā kā:
(1)
Regulā (EK) Nr. 1272/2008 ir saskaņoti vielu, maisījumu un dažu konkrētu izstrādājumu klasificēšanas un marķēšanas noteikumi un kritēriji Eiropas Savienībā.
(2)
Minētajā regulā ir ņemta vērā Apvienoto Nāciju Organizācijas (ANO) ķīmisko vielu klasificēšanas un marķēšanas globāli harmonizētā sistēma (turpmāk “GHS”).
(3)
GHS klasificēšanas kritēriji un marķēšanas noteikumi tiek periodiski pārskatīti ANO līmenī. 2008. gada decembrī ANO Bīstamo preču pārvadājumu un ķīmisko vielu klasificēšanas un marķēšanas Globāli harmonizētās sistēmas ekspertu komiteja (CETDG/GHS) apstiprināja trešo pārskatīto GHS izdevumu. Tajā ir ietverti grozījumi, kas cita starpā attiecas uz bīstamības apzīmējumu piešķiršanas un mazu iepakojumu marķēšanas noteikumiem, elpceļu un ādas sensibilizācijas jaunām apakškategorijām, klasificēšanas kritēriju pārskatīšanu par ilgtermiņa bīstamību (hronisku toksicitāti) ūdens videi un jaunu bīstamības klasi vielām un maisījumiem, kas ir bīstami ozona slānim. Tādēļ tehniskie noteikumi un kritēriji, kas sniegti Regulas (EK) Nr. 1272/2008 pielikumos, ir jāpielāgo trešajam pārskatītajam GHS izdevumam.
(4)
GHS ļauj iestādēm pieņemt papildu marķēšanas noteikumus, lai aizsargātu indivīdus, kuri jau ir sensibilizēti attiecībā uz konkrētu ķīmisku vielu, kas var izraisīt reakciju ļoti zemā koncentrācijā. Ir jāievieš prasības, lai uz marķējuma tiktu norādīts šādas ķīmiskas vielas nosaukums, pat ja maisījumā tā atrodas ļoti zemā koncentrācijā.
(5)
Ir arī jāizdara grozījumi dažādu noteikumu terminoloģijā pielikumos un dažos tehniskajos kritērijos, lai sekmētu izpildītāju un izpildes iestāžu veikto īstenošanu, lai uzlabotu juridiskā dokumenta konsekvenci un lai uzlabotu skaidrību.
(6)
Lai nodrošinātu, ka vielu piegādātāji var pielāgoties šajā regulā noteiktajiem jaunajiem klasificēšanas, marķēšanas un iepakošanas noteikumiem, ir jāparedz pārejas periods un jāatliek šīs regulas piemērošana. Tas dotu iespēju šajā regulā paredzētos noteikumus piemērot brīvprātīgi pirms pārejas perioda beigām.
(7)
Šajā regulā paredzētie pasākumi ir saskaņā ar atzinumu, ko sniegusi saskaņā ar Eiropas Parlamenta un Padomes Regulas (EK) Nr. 1907/2006 (2) 133. pantu izveidotā komiteja,
IR PIEŅĒMUSI ŠO REGULU.
1. pants
Regulu (EK) Nr. 1272/2008 groza šādi.
1.
Svītro 25. panta 5. punktu.
2.
Iekļauj šādu jaunu e) apakšpunktu 26. panta 1. punktā:
“e)
ja ir spēkā bīstamības piktogramma “GHS02” vai “GHS06”, tad bīstamas piktogrammas “GHS04” lietošana nav obligāta.”
3.
Regulas I pielikumu groza saskaņā ar šīs regulas I pielikumu.
4.
Regulas II pielikumu groza saskaņā ar šīs regulas II pielikumu.
5.
Regulas III pielikumu groza saskaņā ar šīs regulas III pielikumu.
6.
Regulas IV pielikumu groza saskaņā ar šīs regulas IV pielikumu.
7.
Regulas V pielikumu groza saskaņā ar šīs regulas V pielikumu.
8.
Regulas VI pielikumu groza saskaņā ar šīs regulas VI pielikumu.
9.
Regulas VII pielikumu groza saskaņā ar šīs regulas VII pielikumu.
2. pants
Pārejas noteikumi
1. Atkāpjoties no 3. panta otrās daļas, vielas (līdz 2012. gada 1. decembrim) un maisījumus (līdz 2015. gada 1. jūnijam) var klasificēt, marķēt un iepakot saskaņā ar Regulu (EK) Nr. 1272/2008, kas grozīta ar šo regulu.
2. Atkāpjoties no 3. panta otrās daļas, vielas, kas klasificētas, marķētas un iepakotas saskaņā ar Regulu (EK) Nr. 1272/2008 un laistas tirgū līdz 2012. gada 1. decembrim, saskaņā ar šo regulu no jauna nav jāmarķē un no jauna nav jāiepako līdz 2014. gada 1. decembrim.
3. Atkāpjoties no 3. panta otrās daļas, maisījumi, kas klasificēti, marķēti un iepakoti saskaņā ar Eiropas Parlamenta un Padomes Direktīvu 1999/45/EK (3) vai Regulu (EK) Nr. 1272/2008 un laisti tirgū līdz 2015. gada 1. jūnijam, saskaņā ar šo regulu no jauna nav jāmarķē un no jauna nav jāiepako līdz 2017. gada 1. jūnijam.
3. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
No 2012. gada 1. decembra šo regulu piemēro vielām un no 2015. gada 1. jūnija - maisījumiem.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 10. martā

Classification:
Level 1 Categories: 100150
100158
100147
100155
Level 2 Categories: 100244
100220
100261
100262
100196
Level 3 Categories: 494
87
4415
2090
2478
All Categories: 2797
4308
5383
6004
720
893